# Myten om Roms grundlæggelse

Romerne sagde, at deres by var blevet grundlagt den 21. april 753 f.Kr. af Romulus. Myten fortalte, at de to tvillingebrødre Romulus og Remus blev diet af en hun-ulv og opdraget af en hyrde.

Men da de voksede op, dræbte Romulus sin tvillingebror, og det blev derfor ham, der kom til at lægge navn til byen Rom. Rom udviklede sig senere til centrum og hovedstad i antikkens største og mest stabile imperium.

Antikken er en periode i verdenshistorien, der omfatter den græsk-romerske oldtid fra ca. 750 f.Kr. til middelalderens begyndelse. Der kan ikke gives et præcist årstal for overgangen fra antikken til middelalderen, men antikken ophørte med Romerrigets sammenbrud i 400-t. e.Kr. Antikken benyttes desuden generelt om græsk-romersk kultur i alle dens afskygninger.

Dette imperium er i udstrækning og tid aldrig siden blevet overgået. Samtidig har Rom og imperiet omkring, Romerriget, haft en omfattende og i flere tilfælde blivende påvirkning af Europas og verdens historie.

Hvorfor er myten så vigtig for Rom? På en måde kan man sige, at myten indeholder mange elementer, der har været karakteristiske for Roms historie: Inspirationen fra den græske kultur, forbindelsen til det guddommelige, dramatik, kamp, intriger, grusomhed, personlige ambitioner, broderdrab og store visioner på byens vegne.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# Romulus og Remus

På mødrene side nedstammer Romulus fra kærlighedsgudinden Venus, der var mor til Æneas, en trojansk helteskikkelse fra grækernes belejring af Troja. Æneas flygtede, da grækerne indtog Troja, og han grundlagde et nyt kongedømme, Alba, i Italien.

Romulus' mor, Rea Silva, var datter af én af disse konger og var som barn blevet vestalinde, en kvindelig præst, der skulle forblive jomfru. Alligevel blev hun gravid med krigsguden Mars og fødte tvillingerne Romulus og Remus. Børnene blev sat i en kurv i floden Tiberen for at de kunne dø dér, men kurven satte sig fast i flodbredden og blev fundet af en ulvinde, der opfostrede de to drenge.

Brødrene vendte som voksne tilbage til det sted ved floden Tiberen, hvor de blev fundet af ulvinden, for at grundlægge den by, de var skæbnebestemt til at grundlægge. Remus valgte højen Aventin, mens Romulus bestemte sig for Palatin, to af Roms berømte syv høje. Kun én af brødrene kunne få lov til at grundlægge byen, så de tog varsler for at afgøre det. Der er forskellige versioner af, hvad der herefter skete, men der er enighed om, at striden endte med, at Romulus dræbte Remus og derefter grundlagde byen og opkaldte den efter sig selv - Rom. En folkelig udgave hævder, at Remus for at spotte Romulus sprang over broderens påbegyndte mure. Remus blev herefter dræbt af den vrede Romulus, der truende råbte: "Sådan går det enhver, der vil springe over mine mure."

Romulus selv steg efter sin død til himmels, til guderne, hvorfra han kortvarigt besøgte jorden for at rådgive sin efterfølger. Et tegn på hans guddommelige herkomst. Vi skal senere se, hvordan også de romerske kejsere forsøgte at føre deres slægt tilbage til guderne for på den måde at skabe legitimitet og autoritet omkring deres magtposition.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Men myten er nok skabt på et langt senere tidspunkt, da man i Rom har været interesseret i at skabe sig en glorværdig fortid. Rom er ikke begyndt med Romulus, lige så lidt som Danmark historisk set er begyndt med kong Dan. Begge myter er fremkommet i en stolt og patriotisk eftertid. Myten om Rom må have været kendt senest omkring 300-tallet f.Kr. Fra denne tid findes der nemlig mønter med billeder fra myten. Om der er historisk belæg for myten, er i første omgang ikke så vigtigt.

For romerne har denne myte leveret både en storslået historie og en god fortælling om Roms grundlæggelse, der var belejlig til at forme romernes selvforståelse og understøtte opfattelsen af Roms særlige position i antikkens verden. Historie kan altså bruges til at påvirke samtiden - og fremtiden. Her taler man om brug og evt. misbrug af historie.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# Historiebevidsthed

Men hvordan afgør man, om der er tale om brug eller misbrug af historie? Det afhænger af det enkelte individs historiesyn. Den samme fortid kan altså tolkes på flere måder. Vores fortolkninger af fortiden hænger sammen med vores nutidsforståelse og vores fremtidsforventninger. Samlet kaldes det historiebevidsthed.

Det er noget, vi alle sammen har, men i arbejdet med historiefaget kan vi udvikle og kvalificere vores historiebevidsthed, så vi gennem fortællinger (historie) kan blive klogere på os selv og den verden, vi lever i - nu og i fremtiden.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# Myte og historie

Så meget om myten, men hvad ved vi egentlig om Roms grundlæggelse? Ikke ret meget, hvis vi taler om sikker viden. Arkæologiske udgravninger kan sandsynliggøre, at Rom blev grundlagt og udbygget på syv høje omkring en central plads, Forum Romanum, der udviklede sig fra markedsplads til også at være centrum for udøvelsen af politik, religion, kultur og retsvæsen først i Rom og senere i hele Romerriget. Højene var velegnede til forsvar og lå tæt på floden Tiberen, som udover at være transportvej til havet også netop her blev krydset af den nord-sydgående handelsvej på den italiske halvø.

Det var efter alt at dømme latinerne, der indvandrede til området og grundlagde Rom. Latinerne fordrev efterhånden etruskerne, et andet folk, hvis højerestående kultur de dog blev stærkt inspireret af.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# Latinerne og etruskerne

**Latinerne** var oprindelig de folk, der beboede Latium, og som ifølge egen tradition havde Latinus som fælles forfader. De talte samme sprog, latin, og havde fælles kulter, især samlet på Albanerbjerget. Fra 500-t. f.Kr. udgjorde de en række småstater, bl.a. Rom, der som den største søgte at dominere de andre. Med den cassianske forbundstraktat fra antagelig 493 f.Kr. fik de enkelte latinske byer ligeret med Rom og gensidige rettigheder. Ved afslutningen af Latinerkrigen i 338 f.Kr. sluttede Rom fred med hver enkelt latinsk by, hvoraf nogle blev indlemmet i romersk territorium, mens andre fik den særlige latinerret, der bl.a. indebar mulighed for at drive handel i romersk territorium og kunne give stemmeret i Rom. Med tiden tildelte Rom også andre byer latinerret, og efter 89 f.Kr., da de oprindelige latinere fik tildelt romersk borgerret, blev latinere en ren juridisk betegnelse for indehavere af latinerretten. Senere er betegnelsen blevet brugt om vesteuropæerne i 1200-tallets latinske kejserdømme i Konstantinopel og om europæerne i korsfarerstaterne.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Etruskerne** var et oldtidsfolk i Mellemitalien. Deres oprindelse er omdiskuteret, men deres kultur betragtes som en videreudvikling af den lokale jernalderkultur, Villanova. Den etruskiske kultur opstod ca. 700 f.Kr.; kontakter etableredes til det øvrige Middelhavsområde, i høj grad pga. etruskernes handel med især jern. De første byer opstod; de var selvstændige og ofte ledet af en konge. Etruskerne blev aldrig forenet i et rige. 12 af byerne var dog forsamlet i et forbund, der antagelig mest havde religiøs funktion. I 600- og 500-t. f.Kr. ekspanderede etruskerne mod både Nord og Syd, og et omfattende handelsnet udvikledes. I 400-t. f.Kr. indtraf en nedgangsperiode, bl.a. invaderede kelterne fra Nord. I 396 f.Kr. indledtes romernes erobring af etruskernes område, og den afsluttedes 280 f.Kr. Etruskisk kultur prægede på flere felter romernes. Inden for religion videreførtes fx varselstagning, bl.a. af offerdyrs lever, og de etruskiske templer, der var placeret på et højt podium med en trappe foran og havde et centralt rum samt forrum med søjler, blev forløberen for de romerske. Etruskisk gravskik er velbevidnet. Grave, enten udhugget i klippen eller opbygget af stentavler, var ofte udformet som huse med møbler. Berømte er også vægmalerierne i gravene, fx i Tarquinia.

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# Opgaver til teksten - parlæsning:

**Partner A:** Oplæser, tag et større afsnit ad gangen (fra stjerne til stjerne)

**Partner B:** Finde det tilhørende spørgsmål, finder et svar, der noteres af begge partnere.

**Spørgsmål:**

1. Hvornår ”stammer” Rom fra?
2. Hvad er antikken? Hvordan periodiseres antikken?
3. Hvad er mytens kerne ved Roms grundlæggelse? Kendte paralleller? 😊
4. Hvilken rolle spiller myten i senere tid?
5. Er myter historiemisbrug? Hvad mener du/I?
6. Hvordan kan beviserne for Roms grundlæggelse findes? Hvorfor er det vigtigt at finde sådanne beviser?
7. Hvem var latinerne? Hvilken rolle spiller dette folk i Roms historie?
8. Hvem var etruskerne? Hvilken rolle spiler de i Roms historie?
9. Hvorfor var det latinerne, hvis ”magt” overlevede og ikke etruskernes?
10. Skab overblik: Hvordan blev Rom grundlagt? Hvad siger hvem? 😊